I. Šulaj, poslanec: (2006-04-19):
Prvý pozmeňujúci návrh. V § 10 ods. 4 sa na konci vkladajú nové vety, ktoré znejú: Colné riaditeľstvo môže určiť držiteľovi povolenia podľa ods. 9 ochranné prvky, ktoré musí obsahovať kontrolná známka, ako aj technologickú metódu a spôsob ich umiestnenia na kontrolnej známke. Colné riaditeľstvo môže držiteľovi povolenia podľa ods. 9 uložiť záznamovú povinnosť k určitým tovarom potrebným na výboru ochranných prvkov na kontrolnej známke. Ustanovenia osobitného predpisu, odvolávka na 16b pod čiarou, § 37 zákona Národnej rady Slovenskej republiky 511/1992 Z. z. v znení neskorších predpisov sa použijú primerane. Colné riaditeľstvo môže tiež určiť, že tovary potrebné na výrobu ochranných prvkov na kontrolnej známke bude uskladňovať a vydávať držiteľovi povolenia podľa ods. 9 v technologicky odôvodnenom množstve colné riaditeľstvo. Zdôvodnenie: Nezameniteľnosť pravej kontrolnej známky od falzifikátu rovnako ako ľahká odlíšiteľnosť pravej kontrolnej známky od falzifikátu je významným prostriedkom ochrany finančných záujmov Slovenskej republiky. Súčasné znenie § 10 zákona č. 105/2004 nedáva správcovi dane možnosť určiť v tlačiarni kontrolných známok spôsob zabezpečenia kontrolnej známky ochranným prvkom a umiestnenie tohto ochranného prvku. Znenie pozmeňujúceho a doplňujúceho návrhu umožňuje správcovi dane využiť niektorý zo širokého výberu ochranných prvkov dostupných na svetovom trhu. Priložený pozmeňujúci a doplňujúci návrh tiež umožňuje správcovi dane kontrolovať pohyb tovaru využívaného v technológii na tvorbu ochranných prvkov kontrolných známok tak, aby bola uvedená technológia ochránená pred zneužitím. Systém tlače, distribúcie a ochrany kontrolných známok pred zneužitím podľa doterajších predpisov je málo účinný a stále častejšie sú zachytávané falzifikáty kontrolných známok s vysokou mierou kvality. Prijatie modernejšej koncepcie ochrany kontrolných známok pred ich zneužitím je preto základnou podmienkou možnosti účinnej ochrany finančných záujmov Slovenskej republiky. Druhý pozmeňujúci návrh. V § 44 navrhujem vypustiť znenie ods. 18 a 19. Zdôvodnenie: Podľa v súčasnosti účinného § 44 zákona o spotrebnej dani z liehu a o zmene a doplnení zákona 467 o výrobe a uvádzaní liehu na trh v znení zákona 211/2003 Z. z. v znení neskorších predpisov, ďalej len zákon č. 105/2004 Z. z., majú daňové subjekty povinnosť colnému úradu mesačne odovzdávať oznámenia o príjme a výdaji liehu v spotrebiteľskom balení. Tieto údaje potom každý colný úrad prácne vkladá do počítačovej databázy, pričom vypovedacia schopnosť uvedených údajov a ich praktické využitie pri daňovom dozore alebo analytickej činnosti správcu dane je bezvýznamná v porovnaní s vyťažením množstva colníkov na každom colnom úrade, ktorí uvedené údaje vkladajú do databázy. Súčasná oznamovacia povinnosť podľa § 44 citovaného zákona je navyše nesystémová, pretože v jej podobe podľa doterajších predpisov správca dane nie je schopný zistiť informáciu o obehu spotrebiteľských balení liehu medzi daňovými subjektmi. Prácne získavané informácie tak nemajú praktický zmysel. Zámerom pozmeňujúceho a doplňujúceho návrhu je zrušiť oznamovaciu povinnosť podľa § 44 zákona č. 105/2004 Z. z. pre jej nesystémovosť a získať tak potrebné voľné kapacity colníkov doteraz zaťažených zadávaním údajov do databáz, ktorí by v rámci daňového dozoru správcu dane vykonávali daňovú kontrolu a miestne zisťovanie priamo u daňového subjektu. Rovnako by sa získali personálne kapacity colných úradov na vydávanie a kontrolu povolení na predaj spotrebiteľského balenia liehu v daňovom voľnom obehu, ako ich predkladá návrh zákona v predloženom znení. Vydávanie povolení na predaj spotrebiteľského balenia liehu v daňovom voľnom obehu predstavuje výrazné zvýšenie kvality cieleného daňového dozoru na úkor doterajšej kvantity plošného daňového dozoru. Zároveň žiadam, aby sa o týchto dvoch pozmeňujúcich návrhoch dalo hlasovať jednotlivo. Ďakujem za pozornosť.